የደን ልማትን ለአረንጓዴ ኢኮኖሚ ግንባታ ለማዋል ጥናት እየተደረገ ነው
 – የደን ልማትን ለአረንጓዴ ኢኮኖሚ ግንባታ ለማዋል ጥናት እየተደረገ መሆኑን የዓለም አቀፉ የደን ምርምር ማዕከል ገለፀ፡፡በኢትዮጵያ አሁን ላይ ያለው ደን ከ3 ቢሊዮን ቶን በላይ ካርበንን በመያዝ የካርበን ልቀትን የመከላከል አቅም እንዳለው መረጃዎች ያመለክታሉ፡፡ይህን አቅም ደግሞ ይበልጥ በመጠቀም ኢትዮጵያ የአረጓንዴ ኢኮኖሚ ግንባታን ለማፋጠን እና የዓየር ንብረት ለውጥን ለመከላከል የሚያስችል ጥናት መጀመሩን አስመልክቶ ከባለድርሻ አካላት ጋር ውይይት ተካሂዷል፡፡ የአካባቢ ጥበቃ እና ደን ልማት ሚኒስትር ዴኤታ አቶ ከበደ ይማም ይህ የደን ክፍለ ኢኮኖሚ ለአረንጓዴ ኢኮኖሚ ግንባታ ሊኖረው የሚገባውን ሚና በመለየት የሚከናወነው ጥናት በቀሪ ጊዜያት በዕድገትና ትራንስፎርሜሽን ዕቅዱ ሊሰራ ለታሰበው ዕቅድ አፈጻጸም አጋዥ እንደሚሆን ገልጸዋል፡፡ሚኒስትር ዴኤታው እንዳሉት በተመረጡ አምስት ክልሎች የሚካሄደው ጥናት የመጨረሻ ጥናት በሐገሪቱ ለሚከናወኑ የደን ልማት ሥራ ወጥነት እንዲኖረው ያግዛል ብለዋል፡፡በውይይቱ ላይ የዓለም አቀፉ የደን ምርምር ማዕከል የኢትዮጵያ ተወካይ ዶክተር ኃብተማርያም ካሣ እንደሚሉት በኢትዮጵያ ሊያሰራ የሚችል የደን ፖሊሲ ቢኖርም እየተሰራበት መሆኑን ማረጋገጥ ይገባል፡፡ስለሆነም ከ30 በላይ የሚሆኑ የዘር ምሁራን የተሳተፉበት የጥናት ቡድን በማቋቋም በአምስት ክልሎች ያለውን ምርጥ ተሞክሮ እና የደን ልማት እያመጣ ያለውን ፋይዳ በመለየት ሪፖርቱን በጎርጎርሳውያኑ 2014 የመጨራሻ ሪፖርቱን ይፋ ያደርጋል ብለዋል፡፡በኢትዮጵያ የደኑ ክፍለ ኢኮኖሚ ምን ሁኔታ ላይ እንደሚገኝ በጥናት በማረጋገጥ ለአረንጓዴ ኢኮኖሚ ግንባታ አንዱ አማራጭ እንዲሆን መሰራት የሚገባውን ሥራ ለማመላከት በማሰብ እንደሚሰራም ዶክተሩ ተናግረዋል፡፡በኦሮሚያ፣ በደቡብ፣ በቤንሻንጉል ጉሙዝ፣ በአማራ እና በትግራይ ክልሎች የሚካሄደው የደን ልማት አያያዝ እና አስተዳደር ሐገራዊ ለሆነው የደን ልማት ሥራ የጎላ አስተዋጽኦ እንደሚኖረው የኢሬቴድ ዘገባ ያስረዳል፡፡